ຕໍາຫລວດນີວຢອກ ຈັບກຸມ ຜູ້ຕ້ອງສົງໄສວາງລະເບີດ
ຕໍາຫລວດນີວຢອກກ່າວວ່າ ພວກຕົນໄດ້ຈັບກຸມ ຜູ້ຕ້ອງສົງໄສ ວາງລະເບີດໂຈມຕີ ເປົ້າໝາຍ ຫລາຍແຫ່ງ ໃນນະຄອນນີວຢອກ.
ຕໍາຫລວດນະຄອນນີວຢອກໄດ້ຈັບກຸມຊາຍຄົນນຶ່ງ ທີ່ພວກຕໍາຫລວດກ່າວວ່າ ກໍາລັງວາງ ແຜນຈະທໍາການໂຈມຕີໂຮງໄປສະນີ ລົດຕໍາຫລວດ ແລະພວກທະຫານທີ່ກັບຄືນມາປະ ເທດຫລັງຈາກປະຈໍາການຢູ່ໃນອີຣັກແລະອັຟການິສຖານນັ້ນ ທ່ານ Michael Bloomberg ເຈົ້າຄອງກໍາແພງນະຄອນນີວຢອກ ກ່າວຕໍ່ບັນດານັກຂ່າວ ໃນວັນອາທິດວານນີ້ວ່າ ນາຍ Jose Pimentelໄວ 27 ປີ ໄດ້ຄວາມບັນດົນໃຈມາຈາກ ກຸ່ມ al-Qaida ແຕ່ຜູ້ກ່ຽວດໍາເນີນການພຽງຜູ້ດຽວ ແລະບໍ່ໄດ້ເປັນສ່ວນນຶ່ງຂອງແຜນ ການທີ່ໃຫຍ່ກ່ວາໃດໆ ທ່ານ Raymond Kelly ຫົວໜ້າຕໍາຫລວດນະຄອນນີວຢອກ ກ່າວວ່າ ຜູ້ຕ້ອງສົງໄສໄດ້ ເລີ້ມຜະລິດລະເບີດທໍ່ 3 ລູກແລ້ວເວລາຖືກຕໍາຫລວດຈັບໃນຕອນບ່າຍວັນເສົາຜ່ານມານີ້ ພວກໄອຍະການກ່າວ ໃນການໃຫ້ການຂັ້ນຕົ້ນຕໍ່ສານໃນຕອນແລງວັນອາທິດວານນີ້ວ່າ ຍັງເຫລືອເວລາປະມານຊົ່ວໂມງດຽວ ນາຍ Pimentel ກໍຈະຜະລິດລະເບີດເຫລົ່ານັ້ນສໍາ ເລັດ ນາຍ Pimentel ໄດ້ຖືກກາວຫາວ່າ ວາງແຜນສ້າງລະເບີດເພື່ອເປົ້າໝາຍທໍາການກໍ່ການ ຮ້າຍ ແລະມີເຄື່ອງມືຢູ່ໃນຄວາມຄອບຄອງເພື່ອກໍ່ຄວາມຮຸນແຮງ ທາງການເວົ້າວ່າ ພົນລະເມືອງອາເມຣິກັນຄົນນີ້ໄດ້ປ່ຽນສາສະໜາເປັນອິດສະລາມ ແລະ ມີຄວາມເຫລື້ອມໄສໃນໂຕນັກບວດຫົວຮຸນແຮງ Anwar Al-Awlaki ທີ່ໄດ້ຖືກສັງຫານໃນ ຕົ້ນປີນີ້ ໃນການໂຈມຕີທາງອາກາດຂອງສະຫະລັດທີ່ເຢເມນນັ້ນ